Document ID: 32007D0722

NEUVOSTON PÄÄTÖS,
tehty 22 päivänä lokakuuta 2007,
Romanian viranomaisten myöntämästä valtion hätäavusta vuosien 2006-2007 kuivuuden seurausten lieventämiseksi maatalousalalla
(2007/722/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan kolmannen alakohdan,
ottaa huomioon Romanian hallituksen 25 päivänä heinäkuuta 2007 esittämän pyynnön,
sekä katsoo seuraavaa:
(1)
Romania esitti 25 päivänä heinäkuuta 2007 neuvostolle pyynnön, että neuvosto tekisi perustamissopimuksen 88 artiklan 2 kohdan kolmannen alakohdan mukaisesti päätöksen, jonka mukaan Romanian suunnitelma myöntää äärimmäisestä kuivuudesta kärsineille romanialaisille maanviljelijöille kansallista tukea, jotta he voisivat aloittaa uudelleen tuotantokierroksen, soveltuu yhteismarkkinoille.
(2)
Romaniaa on kohdannut kuuteenkymmeneen viime vuoteen ankarin ja pisin kuivuus, mikä johtuu vähäisistä sateista talvella 2006/2007 ja keväällä 2007 (alle 350 mm/m21 päivästä syyskuuta 200631 päivään toukokuuta 2007) sekä kesän 2007 erittäin korkeista lämpötiloista.
(3)
Jo ennen pitkään kestänyttä kuivan sään jaksoa kesällä 2007 maaperän vesivarannot olivat merkittävästi vähentyneet suurissa osissa Romaniaa, mikä johtui keskimääräistä korkeampien lämpötilojen aiheuttamasta kiihtyneestä veden haihtumisesta talvella 2006/2007 ja keväällä 2007.
(4)
Kevään ja syksyn satoihin kohdistuneiden vaikutusten arviointi on osoittanut, että kuivuus on vähentänyt merkittävästi sekä viljan että rehun tuotantoa ja että arvioitu keskimääräinen viljantuotanto vuonna 2007 on jopa alle 45 prosenttia edellisten vuosien keskiarvosta.
(5)
Romanialaiset maanviljelijät ovat 34 läänissä yhteensä 42:sta vakavasti kärsineet pitkään kestäneestä kuivan sään jaksosta, joka on aiheuttanut kasvinviljely- ja kotieläinjalostusaloille suuria vahinkoja, joiden määräksi on arvioitu noin 1 200 miljoonaa euroa (3 878 miljoonaa Romanian leuta (RON)), kun viljan myynnistä saamatta jäänyttä tuottoa ei lasketa mukaan.
(6)
Koska kuivuudesta kärsineiden romanialaisten maanviljelijöiden tulot ovat huomattavasti vähentyneet, vakavana uhkana on, että heillä ei ole taloudellisia mahdollisuuksia istuttaa syysviljaa ja valmistautua vuoden 2008 kevään kylvökauteen.
(7)
Myönnettävän valtionavun määrä on noin 400 miljoonaa euroa (1 320 miljoonaa Romanian leuta (RON)), ja siitä hyötyy noin 250 000-300 000 maanviljelijää, jotka viljelevät suunnilleen kolmea miljoonaa hehtaaria. Avun määrä on syysvehnän osalta noin 150 euroa hehtaarilta, rapsin osalta noin 120 euroa hehtaarilta ja ohran ja muiden syysviljojen osalta noin 130 euroa hehtaarilta.
(8)
Apua myönnetään ainoastaan maanviljelijän hakemuksesta ja nimenomaan tuotantokierroksen uudelleen aloittamista varten (siementen, polttoaineen, lannoitteiden ja torjunta-aineiden ostoon). Romanian maksajavirasto seuraa ja valvoo avun myöntämistä muun muassa suorittamalla tarkastuksia paikan päällä.
(9)
Jotta valtionapu olisi tehokasta, se on myönnettävä ja sen on oltava maanviljelijöiden käytettävissä mahdollisimman pian.
(10)
Komissio ei ole tässä vaiheessa antanut lausuntoa avun luonteesta ja soveltuvuudesta.
(11)
Tavallisesta poikkeavien olosuhteiden vuoksi avun voidaan siten poikkeuksellisesti ja siinä määrin kuin se on syntyneen hätätilanteen korjaamiseksi ehdottoman välttämätöntä katsoa soveltuvan yhteismarkkinoille tässä päätöksessä säädetyin edellytyksin,
ON TEHNYT TÄMÄN PÄÄTÖKSEN:
1 artikla
Romanian viranomaisten maatalousalalle myöntämä poikkeuksellinen lisäapu, jonka määrä on enintään 400 miljoonaa euroa, katsotaan yhteismarkkinoille soveltuvaksi.
2 artikla
Tämä päätös on osoitettu Romanialle.
Tehty Luxemburgissa 22 päivänä lokakuuta 2007.

Labels: 20
18
19
6